|  |
| --- |
| Dokument oprettet 01. maj 2020  Sag 166839 – Dok. 486062 |

# Ansøgningsvejledning: En hverdag med stærke fællesskaber – DH’s indsats mod ensomhed

Indledning og formål

Med den politiske aftale af 24. april 2020 om initiativer for sårbare og udsatte grupper i forbindelse med COVID-19 er der afsat 24,5 mio. kr. til Danske Handicaporganisationer[[1]](#footnote-1). Midlerne skal bruges til at igangsætte opsøgende indsatser, herunder fx telefonisk eller personlig kontakt med bl.a. information om smitterisiko, sociale arrangementer, medlemsrettede aktiviteter m.v.

DH afsætter 21 mio. kr. til opsøgende indsatser i samarbejde med DH’s medlemsorganisationer, der har til formål at understøtte, at mennesker med handicap kan vende tilbage til hverdagen og fællesskabet jf. den politiske aftale.

Rammen for udmøntning af de 21 mio. kr. er godkendt af DH’s forretningsudvalg den 20. maj 2020.

Nærmere ansøgningskriterier beskrives nedenfor.

Ansøgerkreds

Ansøgerkredsen er DH’s medlemsorganisationer.

### **Målgruppe**

Målgruppen for indsatserne er mennesker med handicap, ikke den enkelte medlemsorganisation. Indsatserne må derfor ikke udelukkende have karakter af organisationsudvikling.

DH’s rolle

DH er ansvarlig for den samlede bevilling, herunder anvendelsen af de midler, der afsættes til indsatser i samarbejde med medlemsorganisationerne. DH vil derfor også løbende være involveret i medlemsorganisationernes indsatser. Den konkrete rolle kan variere alt efter indsatsens størrelse og karakter samt medlemsorganisationernes behov.

Derudover vil DH i samarbejde med medlemsorganisationerne være ansvarlig for en samlet kommunikationsindsats, hvor alle indsatser formildes både internt og eksternt samt være ansvarlig for relationen til ”Partnerskabet på Handicapområdet” og den nyoprettede vidensportal i Socialstyrelsen.

Projektperiode

Midlerne skal anvendes til indsatser, der er afsluttet ved udgangen af 2021.

Støtteberettigede aktiviteter

Der ydes støtte til opsøgende indsatser, der har til formål at understøtte, at mennesker med handicap kan vende tilbage til hverdagen og fællesskabet igen som følge af konsekvenserne af COVID-19.

Der kan ansøges om midler indenfor fire nedenstående temaer:

1. Opsøgende indsatser og besøgsordninger: Der kan søges støtte til at gennemføre opsøgende indsatser (telefonisk, digitalt eller personligt) eller besøgsordninger målrettet mennesker med handicap eller kronisk sygdom, der pga. COVID-19 er isolerede og dermed risikere en længere periode i ensomhed.
2. Målrettet information og rådgivning: Der kan søges om støtte til at udarbejde og udbrede målrettet informationsmateriale (fx pjecer eller online-materiale, webinars m.m.) om smitterisiko og forholdsregler i forbindelse med at vende tilbage til hverdagen eller etablering/udvidelse af telefon- eller chatrådgivning.
3. Sociale arrangementer og medlemsrettede aktiviteter: Der kan søges om støtte til sociale arrangementer og medlemsaktiviteter, der har som selvstændigt formål at sikre fællesskaber indenfor rammerne af nye forholdsregler i forhold til smitterisiko.
4. Nye mødeformer og digitale løsninger: Der kan søges om støtte til udvikling og implementering af nye digitale mødeformer eller teknologiske løsninger, der kan understøtte foreningerne og målgrupperne i en tryg og sikker tilbagevenden til hverdagen.

Temaerne er fastsat af DH’s forretningsudvalg med henblik på at sikre variation i indsatserne, og at de dermed kommer en stor del af målgruppen til gavn. De fastsatte temaer sikrer ligeledes, at midlerne bruges i overensstemmelse med den politiske aftale.

Yderligere ansøgningskrav

Udover at indsatserne skal falde ind under et af de fastsatte temaer, skal nedenstående fremgå tydeligt af ansøgningen:

Relevans:

At aktivitetens formål og målgruppe ligger inden for det overordnede formål.

Ansøgningen skal indeholde oplysninger om formål samt en beskrivelse af indsatsens målgruppe inkl. en realistisk vurdering af, hvor mange i målgruppen, der får gavn af aktiviteten.

Beskrivelse:   
At der er udarbejdet en beskrivelse af indsatsen.

Det skal klart beskrives, hvilket problem indsatsen skal løse for målgruppen, hvilken forandring det skal medføre for målgruppen, og hvordan indsatsen understøtter formålet.

Organisering:

At det fremgår tydeligt hvem der er ansvarlig for indsatsen samt indsatsens organisatoriske forankring, så det sandsynliggøres, at indsatsen kan gennemføres.

Budget:   
At der er sammenhæng mellem budget og den beskrevne indsats, og at de enkelte budgetposter har en rimelig prisfastsættelse, samt at det forventede udbytte står mål med de samle forventede udgifter.

Budgettet skal indeholde fyldestgørende og sandfærdige oplysninger om aktivitetens forventede udgifter. Alle udgifter skal specificeres i budgettet opgjort for sig fx udgifter til oplægsholder, forplejning, transport.

Andet

Ansøger skal positivt tilkendegive, at man opfylde reglerne i bekendtgørelse nr. 1309 af 29. november 2017 om indhentelse af børneattester.

Ansøgningsprocedure

DH’s medlemsorganisationer kan ansøge om midler til opsøgende indsatser ved at sende en ansøgning samt et budget. Ansøgningen må maks. være 5 sider og skal redegøre for, hvordan ovenstående ansøgningskrav overholdes samt hvilket af de fire temaer, indsatsen falder under. Der skal yderligere indgå overvejelser om DH’s rolle i indsatsen.

Ansøgningsfristen er d. 25.06.2020 kl. 12.00 og ansøgningen skal indsendes til [dh@handicap.dk](mailto:dh@handicap.dk). Der kan forventes svar på ansøgningen via mail senest d. 01.08.2020.

Ansøgninger der er indkommet efter ansøgningsfristen behandles ikke.

Spørgsmål i forbindelse med ansøgning kan rettes til organisations- og udviklingskonsulent Sidsel Torp Baumann på [stb@handicap.dk](mailto:stb@handicap.dk) eller 92 82 14 86 eller administrationschef Jesper Kejlhof på [jk@handicap.dk](mailto:jk@handicap.dk) eller 30 73 75 75.

Budget

Der skal medsendes et budget som bilag, der er uddybet i forhold til indsatsens omfang.

Øvrige bilag vil ikke indgå i sagsbehandlingen af ansøgningen.

Midlerne kan søges som delfinansiering som et led i et større projekt, men dette er ikke et krav.

Der kan ikke søges om midler til følgende:

* Allerede afholdte udgifter
* Almindelig drift, fx husleje, da der skal være tale om særlige indsatser
* Udgifter, der skal udbetales efter udgangen af 2021
* Der *kan* søges penge til løn, fx til en ekstra rådgiver, dog uden overhead

Budgetposter skal være opdelt på 2020 og 2121.

Vurdering af ansøgning

Vurderingen af ansøgningen sker på baggrund af ovenstående kriterier. Der kan søges til både store og små projekter. Der er intet minimum eller maksimum ansøgningsbeløb, men der vil i udvælgelsen blive lagt vægt på, at flest mulig medlemsorganisationer får mulighed for at iværksætte indsatser overfor deres målgrupper.

Det kan derfor også være nødvendigt at tilpasse enkelte projekters økonomiske ramme, såfremt der ikke er midler nok.

Derudover vil de medlemsorganisationer, der *ikke* allerede er blevet tilgodeset i forbindelse med den politiske aftale af 24. april eller andre COVID-19 hjælpepakker blive prioriteret først.

Der er nedsat et bevillingsudvalg bestående af Thorkild Olesen, Sif Holst og Janus Tarp fra DH’s forretningsudvalg.

Hvis projektet får tilskud

Der laves en aftale mellem medlemsorganisationen og DH om udbetaling af tilskud samt aflæggelse af regnskab og afrapportering ud fra indsatsens omfang og tidsplan.

Revision

Alle bilag skal opbevares i 5 år efter afslutning af indsatsen.

Bevillinger under kr. 100.000 skal underskrives af en regnskabskyndig person i organisationen.

Bevillinger over kr. 100.000 skal underskrives af en registreret revisor. Omkostning til revisor kan tages med i budgettet.

Hvis projektet ikke får tilskud

Ansøgeren vil via mail modtage et begrundet afslag.

1. <https://sim.dk/media/37951/aftale_om_initiativer_for_saarbare_og_udsatte_grupper_apr2020.pdf> [↑](#footnote-ref-1)